OpenLLM-France/wikimedia huggingface dataset:
# Mitjana aritmètica

La mitjana aritmètica o terme mitjà és un paràmetre estadístic associat a un conjunt de dades numèriques que s'obté sumant els valors de totes les dades i dividint-lo pel nombre d'elements del conjunt. Pot dir-se que aquest paràmetre estadístic és el resultat d'ajuntar tots els elements corresponents de cadascun dels individus que els posseeixen i repartir-los a parts iguals entre tots ells. En altres paraules la mitjana representa el valor que prendria una determinada variable en un conjunt de dades si es repartís equitativament entre tots els seus elements.
Així, per a un conjunt d'elements (a) essent n el nombre d'elements del conjunt, l'expressió matemàtica de la mitjana aritmètica de $a_{1},a_{2},...,a_{n}$, serà igual a:
    ${\bar {x}}={1 \over n}\sum _{i=1}^{n}{a_{i}}={1 \over n}(a_{1}+\cdots +a_{n})$
El símbol µ (mi) s'utilitza per a la mitjana aritmètica d'una població estadística, mentre que per a la mitjana d'una mostra estadística s'usa ${\overline {X}}$.

## Exemple

Per exemple, si volem obtenir la mitjana d'edat d'una família de cinc membres de 50, 45, 20, 16 i 14 anys respectivament s'han de sumar aquests valors:
    $50+45+20+16+14=145$
i dividir aquest valor pel nombre d'elements de la família (5):
    $145/5=29$
Així doncs en aquesta família l'edat mitjana seria 29 anys.

## Càlcul incremental de la mitjana aritmètica

A vegades (per exemple, en un programa informàtic) pot ser útil calcular la mitjana aritmètica d'un conjunt de nombres coneixent ja la mitjana d'un subconjunt d'aquests nombres. Per això resulta útil la següent fórmula:
    $A_{n+1}={\dfrac {\sum _{i=1}^{n+1}v_{i}}{n+1}}={\dfrac {\sum _{i=1}^{n}v_{i}+v_{n+1}}{n+1}}={\dfrac {nA_{n}+v_{n+1}}{n+1}}={\dfrac {v_{n+1}+(n+1)A_{n}-A_{n}}{n+1}}=A_{n}+{\dfrac {v_{n+1}-A_{n}}{n+1}}$
On $A_{n}$ és una mitjana prèviament coneguda d'$n$ elements i l'$A_{n+1}$ resultant és la mitjana d'aquests elements més un de nou ($v_{n+1}$). Fixeu-vos que $v_{n+1}-A_{n}$ és la variància entre aquest nou element i la mitjana anterior.

## Referències

* ↑ «media aritmética» (en castellà). [Consulta: 27 gener 2022].
* ↑ Maths, Sangaku. «Media aritmética» (en castellà). [Consulta: 27 gener 2022].
* ↑ Arithmetic Mean a MathWorld (anglès)
* ↑ «Media aritmética» (en castellà). [Consulta: 27 gener 2022].
# Lancia 037

El Lancia 037 (conegut també amb el nom de Lancia Rally o Abarth 023) va ser un cotxe construït pel fabricant italià Lancia destinat, exclusivament, al Campionat Mundial de Ral·lis. La seva línia estava basada en el Lancia Beta Montecarlo. El nom del 037 ve de què el projecte d'Abarth, empresa que pertany al grup FIAT, era el número 37.
El 037 va ser creat per formar part del recent Grup B del Campionat Mundial de Ral·lis. El cotxe era de propulsió darrera i tenia 325 CV. La seva fi va arribar al 1985, després de l'accident mortal d'Attilio Bettega quan conduïa aquest cotxe en el Tour de Còrsega d'aquest mateix any.
La versió de carrer d'aquest model es denominava Lancia 037 Stradale, amb motor de 200 CV. La seva producció va ser molt limitada (unes 200 unitats), les necessàries per poder homologar el cotxe pel Grup B i poder participar en el mundial.
# Joaquín Antonio Bellón Martínez

Joaquín Antonio Bellón Martínez (Úbeda, província de Jaén, 1948) és un metge i polític balear, senador per Mallorca en la VIII Legislatura.
És llicenciat en medicina i cirurgia, especialista en pediatria i genètica. Ha treballat com a pediatre de l'INSALUD. És cap de secció Salut Matern-Infantil del Govern Balear i ha estat Coordinador del Centre de Consell Genètic del Govern Balear. Vicesecretari general de l'Agrupació Socialista de Palma-Ponent del PSIB-PSOE. A les eleccions generals espanyoles de 2004 fou escollit senador per Mallorca, on fou portaveu de la Comissió de Sanitat i Consum del Senat.

## Referències

* ↑ «Guia de lactància on apareix com a pediatre de l'INSALUD». Arxivat de l'original el 2015-09-23. [Consulta: 6 agost 2015].
* ↑ Web del PSOE
* ↑ Fitxa del Senat
# Davana

Davana és un gènere d'arnes de la família Crambidae. Conté només una espècie descrita, Davana phalantalis. Es desconeix la identitat d'aquesta espècie, ja que el gènere tipus s'ha perdut.

## Referències

* ↑ «GlobIZ search». [Consulta: 6 gener 2019].
* ↑ Beccaloni, G.; Scoble, M.; Kitching, I.; Simonsen, T.; Robinson, G.; Pitkin, B.; Hine, A.; Lyal, C., eds. (2003). "Davana phalantalis". The Global Lepidoptera Names Index. Natural History Museum.
# FVJ

FVJ té els següents significats:
* Federació Valenciana de Judo, màxima institució reguladora del judo al País Valencià
* Freddy vs. Jason, pel·lícula nord-americana de terror
* FVJ també és l'acrònim de Friül - Venècia Júlia, Regió amb Estatut Especial d'Itàlia
# Gran Premi d'Europa

* Aquest article tracta sobre Fórmula 1. Si cerqueu informació sobre motociclisme, vegeu «Gran Premi d'Europa de motociclisme».
El Gran Premi d'Europa és una carrera automobilística puntuable pel campionat de Fórmula 1 que s'ha anat disputant a diferents circuits europeus des del 1983. El 2016 es durà a terme per primera vegada al circuit urbà de Bakú.

## Història

Els estatuts de la FIA estableixen que només pot haver-hi una cursa per país al Campionat Mundial de Fórmula 1. Tot i això, la FIA mateixa no segueix al peu de la lletra les seves pròpies regles i organitza des de fa temps el Gran Premi de San Marino i el Gran Premi d'Imola a Itàlia i el Gran Premi d'Europa a diferents països, entre ells, Espanya i Alemanya, on venia coincidint amb els seus propis Grans Premis.
El Gran Premi de Luxemburg es va disputar únicament els anys 1997 i 1998, per donar-li un nom diferent a la carrera disputada al circuit de Nürburgring, que s'anomenava en anteriors edicions Gran Premi d'Europa però que en 1997 es va disputar sota aquest nom a Espanya.
L'any 1998 no es va disputar i entre 1999 i 2007 la carrera es va disputar a Nürburgring. Entre els anys 2008 i 2012 es disputà a València al Circuit Urbà situat a la zona del port i gestionat per la societat Valmor, creada ad hoc i formada per un conglomerat d'empreses.

## Guanyadors del Gran Premi d'Europa

| Any | Pilot | Equip | Circuit | Resultats |
| 2016 | Nico Rosberg | Mercedes | Bakú | Resultats |
| 2012 | Fernando Alonso | Ferrari | València | Resultats |
| 2011 | Sebastian Vettel | Red Bull - Renault | València | Resultats |
| 2010 | Sebastian Vettel | Red Bull - Renault | València | Resultats |
| 2009 | Rubens Barrichello | Brawn GP | València | Resultats |
| 2008 | Felipe Massa | Ferrari | València | Resultats |
| 2007 | Fernando Alonso | McLaren - Mercedes | Nürburgring | Resultats |
| 2006 | Michael Schumacher | Ferrari | Nürburgring | Resultats |
| 2005 | Fernando Alonso | Renault | Nürburgring | Resultats |
| 2004 | Michael Schumacher | Ferrari | Nürburgring | Resultats |
| 2003 | Ralf Schumacher | Williams - BMW | Nürburgring | Resultats |
| 2002 | Rubens Barrichello | Ferrari | Nürburgring | Resultats |
| 2001 | Michael Schumacher | Ferrari | Nürburgring | Resultats |
| 2000 | Michael Schumacher | Ferrari | Nürburgring | Resultats |
| 1999 | Johnny Herbert | Stewart - Ford | Nürburgring | Resultats |
| 1997 | Mika Häkkinen | McLaren - Mercedes | Xerès | Resultats |
| 1996 | Jacques Villeneuve | Williams - Renault | Nürburgring | Resultats |
| 1995 | Michael Schumacher | Benetton - Renault | Nürburgring | Resultats |
| 1994 | Michael Schumacher | Benetton - Ford | Xerès | Resultats |
| 1993 | Ayrton Senna | McLaren - Ford | Donington Park | Resultats |
| 1985 | Nigel Mansell | Williams - Honda | Brands Hatch | Resultats |
| 1984 | Alain Prost | McLaren - TAG | Nürburgring | Resultats |
| 1983 | Nelson Piquet | Brabham - BMW | Brands Hatch | Resultats |
# Hylomantis hulli

Hylomantis hulli és una espècie de granota que es troba a l'Equador i el Perú.
Està amenaçada d'extinció per la pèrdua del seu hàbitat natural.

## Referències

* Angulo, A., Coloma, L.A., Ron, S., Cisneros-Heredia, D., Jungfer, K.-H. & Monteza, J.I. 2004. Hylomantis hulli. Llista Vermella d'Espècies Amenaçades de la UICN 2006. Consulta: 8 de gener de 2008.
# Hauckita

La hauckita és un mineral de la classe dels sulfats. Rep el seu nom de Richard "Dick" Philip Hauck (1935-) autor i cofundador del Museu de la Mineria de Sterling Hill, a Ogdensburg, Nova Jersey. Membre fundador i expresident de la Societat Mineralògica Franklin-Ogdensburg, la Societat Geoliterària i el Museu Mineral de Franklin. És un col·leccionista de minerals, llibres i records minerals, especialment de Franklin. La seva biblioteca es troba entre les biblioteques privades més extenses del món dedicades a la mineria i la mineralogia.

## Característiques

La hauckita és un sulfat de fórmula química Fe3+ 3Mg$_{24}$Zn$_{18}$(SO₄)₄(CO₃)₂(OH)$_{81}$. Cristal·litza en el sistema hexagonal. La seva duresa a l'escala de Mohs es troba entre 2 i 3.
Segons la classificació de Nickel-Strunz, la hauckita pertany a «07.BB: Sulfats (selenats, etc.) amb anions addicionals, sense H₂O, amb cations de mida mitjana» juntament amb els següents minerals: caminita, antlerita, dolerofanita, brochantita, vergasovaïta, klebelsbergita, schuetteïta, paraotwayita, xocomecatlita, pauflerita i grandviewita.

## Formació i jaciments

Va ser descoberta a la mina Sterling, a Ogdensburg, al districte miner de Franklin del comtat de Sussex, a Nova Jersey (Estats Units), on sol trobar-se associada a altres minerals com: zincita, sussexita, pirocroïta, mooreïta, lawsonbauerita, clorofenicita i calcita. Es tracta de l'únic indret on ha estat trobada aquesta espècie mineral.

## Referències

* ↑ «Hauckite» (en anglès). Mindat. [Consulta: 2 juliol 2017].
# Josep Ferrís March

Josep Ferrís March (Torrent, Horta Sud, 23 de desembre de 1936) és un activista cultural valencià, impulsor de diferents plataformes culturals, cíviques, econòmiques i periodístiques al País Valencià i, sobretot, a l'Horta Sud.
En la seua joventut va estar vinculat a la JARC, sent baix el seu mandat quan es crea la revista Adelante (novembre de 1959-maig 1963). A Acció Catòlica, fou president de la JARC de l'arxidiòcesi de València entre gener de 1959 i setembre de 1962, sent aleshores consiliari diocesà mossén Josep Alba, qui junt a un altre destacat membre de la JARC, Josep Maria Soriano, seria un dels fundadors de la revista Saó. Ferrís formaria part del consell de redacció de dita publicació entre 1998 i l'any 2000.
Políticament, va estar vinculat al partit Unió Democràtica del País Valencià, dirigit per Vicent Ruiz Monrabal.
A partir de la transició política espanyola, Josep Ferrís participa de diverses iniciatives cíviques, participant en la fundació de l'Institut Pro-Desenvolupament de Torrent, responsable de la revista d'educació i cultura Torrent (1978-1981). Va ser un dels fundadors i primer president de l'Institut d'Estudis Comarcals (Ideco) de l'Horta Sud, càrrec que va ostentar entre 1982-1986, va ser també president de la Caixa d'Estalvis de Torrent entre 1978-1982, impulsant l'expansió de l'entitat per l'Horta Sud. Entre 1983 i 1985, fou un dels fundadors i membre del consell rector del setmanari 7 Dies (1983-1985), i fou president de la Fundació Caixa Torrent de 1990 fins 2001, que set anys després prendria el nom de Fundació Horta Sud. Posteriorment, col·laboraria amb Projecte home.

## Bibliografia

* Martínez Sanchis, Francesc Tomàs. La revista Saó (1976-1987): La construcció de la premsa democràtica valencianista i de la identitat valenciana progressista. Universitat de València, p. 989.

## Referències

* 1 2 3 4 5 Martínez Sanchis, 2013, p. 486.
* ↑ Coronado, Ana «Premi Carta de Poblament Societat i Concòrdia». III Premis Carta de Poblament de Torrent. Ajuntament de Torrent, 2011, pàg. 35-43.
* 1 2 3 4 5 6 Martínez Sanchis, 2013, p. 487.
* ↑ Coronado, Ana «Premi Carta de Poblament Societat i Concòrdia». III Premis Carta de Poblament de Torrent. Ajuntament de Torrent, pàg. 40.
# Referèndum sobre l'adhesió de la República Txeca a la Unió Europea

Els dies 13 i 14 de juny de 2003 es va celebrar a la República Txeca un referèndum sobre l'adhesió a la Unió Europea. La proposta va ser secundada pel 77,3% dels votants, amb una participació del 55,2%. La República Txeca va entrar a la UE l'1 de maig de 2004.
Els sondejos d'opinió previs al referèndum mostraven un suport a l'adhesió que oscil·lava entre el 63% i més del 70%, amb el major suport entre els més joves, els més rics i els més formats.
L'únic partit amb representació parlamentària que s'hi va oposar va ser el Partit Comunista de Bohèmia i Moràvia.

## Referències

* ↑ «Poland and Czech Republic confirm referendum dates». EurActiv.com, 29-04-2003. Arxivat de l'original el 9 de juny 2011. [Consulta: 8 juny 2008].
# Estadi de Sankt Jakob

* No s'ha de confondre amb Sankt Jakob-Park.
L'Estadi de Sankt Jakob (o St. Jakob-Stadion) fou un estadi de futbol de la ciutat de Basilea, a Suïssa.
Va ser inaugurat el 25 d'abril de 1954 amb l'amistós entre la Selecció de Suïssa i la d'Alemanya i fou una de les seus de la Copa del Món de Futbol de 1954. En aquest estadi hi van jugar els clubs FC Concordia Basel i el FC Basel entre 1964 i 1998. Fou clausurat l'any 1998. La seva capacitat arribà als 60.000 espectadors als anys 1950 i de 36.000 en el moment del seu tancament. En els seus terrenys s'hi construí l'actual Sankt Jakob-Park.

## Referències

* ↑ «World Cup 1954». rsssf.com. [Consulta: 1r febrer 2022].
* ↑ «St. Jakob-Stadion». stadiumguide.com. [Consulta: 1r febrer 2022].
# Horsemen (pel·lícula de 2009)

Horsemen és una pel·lícula estatunidenca de 2009 de thriller psicològic dirigida per Jonas Åkerlund, escrita per David Callaham, produïda per Michael Bay, i protagonitzada per Dennis Quaid i Zhang Ziyi. Relata la història d'Aidan Breslin (Dennis Quaid) un detectiu amarg i distret emocionalment que s'ha distanciat dels seus dos fills després de la mort de la seva devota esposa. Mentre investiga una sèrie d'assassinats, descobreix un vincle terrorífic entre ell i els sospitosos que semblen basar-se en les profecies bíbliques dels Quatre genets de l'Apocalipsi: Guerra, Fam, Conquesta i Mort. La pel·lícula es va rodar a Winnipeg, Canadà i es va estrenar el 6 de març del 2009.
Aquesta pel·lícula no ha estat doblada al català.

## Referències

* 1 2 «Pel·lícules dirigides per Jonas Åkerlund doblades al català». esadir.cat. [Consulta: 28 gener 2020].
* ↑ Mintzer, Jordan. «Review: 'Horsemen'». Variety, 15-04-2009. [Consulta: 6 abril 2017].

## Enllaços externs

* Horsemen a Internet Movie Database (anglès)
# Bobby Hackett (nedador)

Robert William Hackett, Jr. (Estats Units, 15 d'agost de 1959) és un nedador nord-americà retirat especialitzat en proves de llarga distància estil lliure, on va aconseguir ser subcampió olímpic el 1976 en els 1.500 metres.
Als Jocs Olímpics d'estiu de 1976 va guanyar la medalla de plata en els 1.500 metres lliures, amb un temps de 15:03,91 segons, després del seu compatriota Brian Goodell que va batre el rècord del món amb 15:02,40 segons. I en el Campionat Mundial de Natació de 1978 celebrat a Berlín, va guanyar l'or en els relleus de 4x200 metres lliures i el bronze en els 1.500 metres lliures.

## Referències

* ↑ Ficha. Arxivat 2020-04-17 a Wayback Machine. Sports Reference. Consultat el 3 de febrer de 2018.
# Lincolnville

«Lincolnville» té aquests significats:
* Lincolnville (Carolina del Sud)
* Lincolnville (Kansas)
* Lincolnville (Maine)
# Braç (anatomia)

En anatomia humana, el braç és el segon segment del membre superior, entre la cintura escapular -que el fixa al tronc- i l'avantbraç. S'articula amb la primera a l'espatlla, i amb el segon al colze.
Braç també és l'estructura anàloga d'un quadrúpede, en aquest cas l'ànega davantera.
L'os del braç és l'húmer, que s'articula amb l'escàpula per la seva epífisi superior, i amb el cúbit i radi amb la seva epífisi inferior.
* Músculs Cara Anterior
** Pectoral major.
** Pectoral menor.
** Subclavi.
** Serrat anterior.
* Músculs dorsals. Connecten el braç amb la columna vertebral.
** Trapezi (superficial).
** Dorsal ample (superficial).
** Elevador de l'escàpula (profund).
** Romboides major (profund).
** Romboides menor (profund).
* Músculs de l'espatlla. S'originen a la clavícula i acaben a l'húmer.
** Supraespinós.
** Infraespinós.
** Rodó menor.
** Rodó major.
** Subescapular.
** Deltoide.
* Músculs del braç.
* Grup anterior (flexors del colze):
** Bíceps braquial. Té dues porcions: llarga i curta. És el múscul flexor de l'avantbraç.
** Braquial anterior.
** Coracobraquial.
* Grup posterior (tensor):
** Tríceps braquial. Té tres porcions: llarga, externa o vast extern i interna o vast intern. És el múscul extensor de l'avantbraç.

## Vegeu també

* Extremitat
* Mà
* Dit
* Ungla
* Avantbraç
* Abraçada
# Rashtriya Janata Dal

Rashtriya Janata Dal (RJD) o "National People's Party" és un partit polític de l'Índia a l'estat de Bihar.
Fou fundat el 1997 per Laloo Prasad Yadav, expresident del Janata Dal, quan fou apartat d'aquest càrrec per Sharad Yadav. La seva base són els yadavs i els musulmans, dues comunitats importants a l'estat. El 2008 fou reconegut com a partit nacional però va perdre aquesta condició el 30 de juliol del 2010.
La seva bandera és verda amb un llum d'oli al mig, delineat en blanc. La branca de dones (Mahila) utilitza també bandera verda amb un disc blanc dins del qual la figura d'una dona índia. La secció juvenil (Yuva Rashtriya Janata Dal) utilitza la bandera amb el seu emblema, el llum amb una Y de color safrà i dues mans blanques entrellaçant-se sota les quals una cinta verda amb el nom en blanc.

## Enllaços externs

* Pàgina de Facebook
# Fada (Txad)

Fada (en àrab فادا, Fādā) és la capital de la regió d'Ennedi Occidental, al Txad, creada en 2012 a partir de la meitat occidental de la regió d'Ennedi.
Situada en l'altiplà d'Ennedi, és coneguda per les pintures rupestres i les formacions rocoses que l'envolten, mentre que la Guelta d'Archei i un bosc que creix en un uadi són atraccions locals.
Durant la Guerra de Toyota de 1987, hi va tenir lloc la batalla de Fada.
La ciutat es comunica amb l'exterior per l'aeroport de Fada.

## Demografia
### Evolució

| | Població | Homes | Dones |
| 1993 | 3 432 | - | - |
| 2009 | 15 703 | 8 606 | 7 097 |

### Rangs d'edat

L'any 2009 :
| | Homes | Dones | Total |
| 0-14 anys | 3 631 | 3 054 | 6 685 |
| 15-59 anys | 4 448 | 3 809 | 8 257 |
| 60 anys o més | 527 | 234 | 761 |

## Referències

* ↑ «City Population - Population Statistics in Maps and Charts for Cities, Agglomerations and Administrative Divisions of all Countries of the World». [Consulta: 18 juliol 2020].
* 1 2 «Wayback Machine», 18-11-2017. Arxivat de l'original el 2017-11-18. [Consulta: 19 juliol 2020].
# Gómez Suárez de Figueroa y Córdoba

Gómez Suárez de Figueroa y Córdoba (Guadalajara, 1 de setembre de 1587 - Múnic, 12 de gener de 1634) fou el tercer Duc de Feria (1607-1634) i segon Marquès de Villalba (1604-1634). Fill de Lorenzo IV Suárez de Figueroa y Córdoba i de la seva tercera esposa Isabel de Mendoza, filla del Duc de l'Infantado, va néixer a Guadalajara i la seva vida va estar dedicada al servei de la monarquia hispànica, com era tradició a la Casa de Feria. La seva primera missió diplomàtica va ser una visita protocol·lària al Papa Pau V encomanada pel rei Felip III.
Va ser conegut com el Gran Duc de Feria per la seva faceta militar lligada a la Guerra dels Trenta Anys i és considerat com un dels últims militars capaços de la Monarquia Hispànica. Tan bon polític com a militar, els seus èxits militars van ser efímers però considerats importantíssims en el seu moment per a la Corona espanyola. Home mordaç, no fàcil de fer callar, expressava les seves opinions amb brusquedat i rotunditat i tenia un concepte absolutista del poder.
Desenvolupà una àmplia trajectòria política, però allunyada del centre del poder: Ambaixador extraordinari a Roma (1607) i França (1610), Virrei de València (1616), Governador del Milanesat (1618), Virrei i Capità General de Catalunya (1629), Governador i Virrei de Milà (1630). Membre del Consell de Guerra i Estat.
Es va casar als vint anys amb Francisca Cardona i Córdoba (1607) i posteriorment amb Ana Fernández de Córdoba-Figueroa y Enríquez de Ribera (1625). Amb aquesta va tenir tres fills: Baltasar, que morí sent encara nadó, Lorenzo Gaspar Suárez de Figueroa y Córdoba (1629-1634), IV Duc de Feria (1634) i III Marquès de Villalba (1634), que morí als cinc anys poc després de morir el seu pare, i María, IV Marquesa de Villalba, que morí el 1641. A més va tenir un fill bastard, Carlos, nascut el 1628. Va emmalaltir a Strabert el desembre de 1633 d'una "febre maligna" i va morir el 13 de gener de 1634 a la ciutat de Monaco (nom donat a Múnic en aquella època), a la cort del Duc Elector de Baviera. El sobtat de la seva malaltia va fer córrer el rumor que havia estat enverinat per ordre del Comte-duc d'Olivares, però la realitat és que va morir de tifus a l'igual que gran part de la seva tropa.
Atesa l'agnació rigorosa del títol de la Casa de Feria, a la mort de Lorenzo Gaspar, el títol de Duc de Feria va recaure en l'avi matern d'aquest, Alonso Fernández de Córdoba y Figueroa (el Mut), V Marquès de Priego, per ser el descendent baró més directe (era besnet del III Comte de Feria) i no en la seva germana, María Suárez de Figueroa y Córdoba (que heretà el títol de Marquesa de Villalba), amb el qual s'extingeix el llinatge dels Suárez de Figueroa a la Casa de Feria, passant el títol a la Casa de Priego, els titulars del qual passen a dir-se Marquesos-ducs de Priego i Feria. Quan el 1711 mor sense descendència, a la presó, el nové Duc de Medinaceli, els de Priego hereten el Ducat de Medinaceli i passen a dir-se Ducs de Medinaceli.

## Bibliografia

* Juan Carlos Rubio Masa, El Mecenazgo Artístico de la Casa Ducal de Feria.
# IEC 60068

IEC 60068 és una normativa internacional (creada per l'IEC) que conté un conjunt d'assaigs ambientals adreçada a dispositius i equipaments electrònics, elèctrics i electromecànics. La darrera versió de la norma es pot esbrinar aquí.

## Parts de la norma

La norma IEC 60068 conté tres seccions:
* IEC 60068-1 : guia general
* IEC 60068-2 : assajos
* IEC 60068-3 : guia i documentació de suport

## IEC 60068-2

| Subpart | Descripció |
| IEC 60068-2-1 | Assaig de fred |
| IEC 60068-2-2 | Assaig de calor seca |
| IEC 60068-2-5 | Assaig de radiació solar |
| IEC 60068-2-6 | Assaig de vibració (sinussoidal) |
| IEC 60068-2-7 | Assaig d'acceleració |
| IEC 60068-2-10 | Assaig de creixements de fongs |
| IEC 60068-2-11 | Assaig de boira salina |
| IEC 60068-2-13 | Assaig d'aire a baixa pressió |
| IEC 60068-2-14 | Assaig de xoc climàtic |
| IEC 60068-2-17 | Assaig de sellat |
| IEC 60068-2-18 | Assaig d'aigua |
| IEC 60068-2-27 | Assaig de xocs |
| IEC 60068-2-30 | Assaig cíclic de calor humida |
| IEC 60068-2-31 | Assaig de xoc brusc |
| IEC 60068-2-38 | Assaig cíclic te temperatura/humitat |
| IEC 60068-2-40 | Assaig d'aire fred a baixa pressió |
| IEC 60068-2-41 | Assaig d'aire calent a baixa pressió |
| IEC 60068-2-45 | Assaig d'immersió a dissolvents de neteja |
| IEC 60068-2-55 | Assaig de caiguda en transport |
| IEC 60068-2-64 | Assaig de vibració de banda ampla aleatori |
| IEC 60068-2-67 | Assaig d'acceleració amb calor humida |
| IEC 60068-2-68 | Assaig de sorra i pols |
| IEC 60068-2-74 | Assaig de contaminació de fluids |
| IEC 60068-2-75 | Assaig mecànic de martell |
| IEC 60068-2-78 | Assaig de calor humida |
| IEC 60068-2-80 | Assaig de vibració en mode mixt |
| IEC 60068-2-81 | Assaig de xoc |

## Referències

* ↑ «IEC 60068-1:2013 | IEC Webstore | rural electrification» (en anglès). https://webstore.iec.ch/.+[Consulta: 12 setembre 2017].
* ↑ «FAQ» (en anglès). http://www.intertek-twn.com/.+[Consulta: 12 setembre 2017].
* ↑ «IEC 60068-2 | Environmental Testing of Electronic Equipment »» (en anglès). http://www.desolutions.com.+[Consulta: 12 setembre 2017].

## Vegeu també

* Seguretat elèctrica
# Hiroaki Morishima

Hiroaki Morishima (Hiroshima, Prefectura d'Hiroshima, Japó, 30 d'abril de 1972) és un exfutbolista japonès.

## Selecció japonesa

Hiroaki Morishima va disputar 64 partits amb la selecció japonesa.

## Enllaços externs

* National Football Teams
* Japan National Football Team Database